ไมค์หมดหนี้

**ไมค์หมดหนี้** เป็นรายการโทรทัศน์ประเภทการประกวดร้องเพลงลูกทุ่งผสมเกมโชว์ที่เปิดโอกาสให้บุคคลต่าง ๆ ที่มีหนี้สินเข้ามาแข่งขันร้องเพลงเพื่อชำระหนี้ของตนทั้งหมด ดำเนินรายการโดย เสนาลิง - สมเกียรติ จันทร์พราหมณ์ ผลิตรายการโดย บริษัท เวิร์คพอยท์ เอ็นเทอร์เทนเมนท์ จำกัด (มหาชน) ปัจจุบันออกอากาศทุกวันจันทร์–พฤหัสบดี เวลา 18.00–19.00 น. ทางช่องเวิร์คพอยท์ เริ่มออกอากาศครั้งแรกในวันที่ 15 สิงหาคม พ.ศ. 2559 จนถึงปัจจุบัน โดยมีการปรับเปลี่ยนรูปแบบรายการแล้วทั้งหมด 6 ครั้ง

## การออกอากาศ

## กรรมการ
**กรรมการประจำรายการ**
* ไชยา มิตรชัย
* สุนารี ราชสีมา
* อาภาพร นครสวรรค์
* ศิรินทรา นิยากร
* ศิริพร อยู่ยอด
* กาจบัณฑิต จำปาศิลป์ **<u>(9 มงคล)</u>**
* ตั๊กแตน ชลดา **<u>(9 มงคล)</u>**
**กรรมการรับเชิญ**
* ฝน ธนสุนทร
* สลา คุณวุฒิ
* มณีนุช เสมรสุต
* จิ้งหรีดขาว วงศ์เทวัญ
* หญิง ธิติกานต์
* รุ่ง สุริยา
* เอกราช สุวรรณภูมิ
* เปาวลี พรพิมล

## รูปแบบและกติกาของรายการ
### ไมค์หมดหนี้ และ ฟ้าใหม่ ไมค์ตั้งตัว

รูปแบบนี้ซึ่งใช้ตั้งแต่วันที่ 15 สิงหาคม พ.ศ. 2559 – 30 มกราคม พ.ศ. 2563 ทางรายการจะให้ผู้เข้าแข่งขันที่สมัครเข้ามาร่วมรายการพร้อมส่งหลักฐานการเป็นหนี้ และผ่านการคัดเลือกจากโปรดิวเซอร์ ครั้งละ 2 คน มาแจ้งจำนวนหนี้ที่มีอยู่ แล้วทำการแข่งขันประกวดร้องเพลงประเภทลูกทุ่งคนละ 1 เพลง โดยมีคณะกรรมการเป็นผู้ตัดสิน ผู้ชนะจะผ่านเข้าสู่รอบ "ไมค์หมดหนี้" ซึ่งเป็นรอบแจ็คพอต โดยถ้าแจ็คพอตแตก ผู้เข้าแข่งขันคนนั้นจะได้รับการชำระหนี้ที่มีอยู่จากรายการ (ในรูปแบบ **ฟ้าใหม่ ไมค์ตั้งตัว** ซึ่งใช้ตั้งแต่วันที่ 3 กุมภาพันธ์ – 6 มีนาคม พ.ศ. 2563 ทางรายการจะใหผู้เข้าแข่งขันสมัครเข้าร่วมรายการ พร้อมกับบอกจำนวนทุนเพื่อนำไปสานฝันให้เป็นจริง) 

#### รอบแข่งขันประกวดร้องเพลง
รายการจะให้ผู้เข้าแข่งขันทั้ง 2 คนร้องเพลงลูกทุ่งคนละ 1 เพลงแข่งขันกัน โดยมีคณะกรรมการจำนวน 3 คน เป็นผู้ตัดสิน ผู้เข้าแข่งขันที่ได้รับมอบคะแนนจากคณะกรรมการตั้งแต่ 2 คนขึ้นไปจะชนะทันที และผ่านเข้ารอบแจ็คพอต โดยผู้ท้าชิงที่แพ้จะได้รับเงินรางวัล 5,000 บาทกลับบ้าน

#### รอบแจ็คพอต
ผู้เข้าแข่งขันที่ชนะจากรอบที่แล้วจะต้องเลือกไมโครโฟน เพียง 1 ตัว/หมายเลข จากจำนวนของไมโครโฟนตามจำนวนหนี้ (หรือจำนวนทุนที่ต้องการ) ของผู้เข้าแข่งขันที่แจ้งเอาไว้ก่อนการประกวด (ไมโครโฟนจำนวน 1 ตัว = จำนวนหนี้ 10,000 บาท โดยจะปัดเศษที่เกิน 10,000 บาทขึ้นเสมอ) แล้วจะต้องร้องเพลงโดยใช้ไมโครโฟนที่ได้เลือกเอาไว้ โดยจากไมโครโฟนทุกตัวดังกล่าว จะมีไมโครโฟนที่มีเสียงเพียงแค่ตัวเดียว (ซึ่งในรายการจะเรียกว่า "ไมค์หมดหนี้") (ในรูปแบบ "ฟ้าใหม่ ไมค์ตั้งตัว" จะเรียกว่า "ไมโครโฟนที่ร้องแล้วมีเสียงดัง") ถ้าไมโครโฟนมีเสียง (ใช้งานได้, เมื่อร้องเพลงไปได้สักพักจะปรากฏคำว่า **"หมดหนี้"** ขึ้นที่จอ) จะถือว่า "แจ็คพอตแตก" ผู้เข้าแข่งขันจะได้รับการชำระหนี้ของตนทั้งหมดจากทางรายการ แต่ถ้าไมโครโฟนไม่มีเสียง (ใช้งานไม่ได้, เมื่อร้องเพลงไปได้สักพักจะมีเครื่องหมาย X ขึ้นที่จอพร้อมกับเสียงสัญญาณออดดังในสตูดิโอ) ผู้เข้าแข่งขันจะได้รับการชำระหนี้เพียง 10,000 บาท เป็นทุนสะสม (ซึ่งจะหักจากยอดหนี้ปัจจุบันของผู้เข้าแข่งขันทันที ทำให้ในการเข้ารอบแจ็คพอตครั้งต่อไป จำนวนไมโครโฟนจะลดลง 1 ตัว ซึ่งจะทำให้สามารถทำแจ็คพอตแตกได้ง่ายขึ้นในครั้งต่อ ๆ ไป) และจะต้องแข่งขันต่อจนกว่าผู้เข้าแข่งขันคนนั้นจะแพ้ตกรอบ ทำแจ็คพอตแตก หรือได้รับทุนสะสมจากรอบแจ็คพอตได้ครบตามจำนวนหนี้ของตน (ในกรณีที่แจ็คพอตไม่แตกเลย) โดยหลังจากรู้ผลในรอบแจ็คพอตนั้นแล้ว ผู้ดำเนินรายการจะเฉลยหมายเลขของไมโครโฟนที่ใช้งานได้

ตั้งแต่วันที่ 2 กุมภาพันธ์ พ.ศ. 2560 เป็นต้นไป ผู้เข้าแข่งขันที่หมดหนี้ ไม่ว่าจะหาไมค์หมดหนี้เจอ (แจ็คพอตแตก) หรือได้รับทุนสะสมจนหมดหนี้ จะได้รับทุนตั้งตัวจากผู้สนับสนุนรายการมูลค่า 50,000 บาทด้วย (สนับสนุนโดย M-150) (รางวัลพิเศษนี้ถูกยกเลิกไปหลังจากเปลี่ยนแปลงรูปแบบเป็น "ฟ้าใหม่ ไมค์ตั้งตัว")

ตั้งแต่วันที่ 1 มกราคม พ.ศ. 2563 เป็นต้นไป จะมีปุ่ม "ดับเบิ้ลไมค์" อยู่ที่ตรงกลางหน้าโต๊ะกรรมการ ซึ่งถ้าในการแข่งขันครั้งนั้น ผู้เข้าแข่งขันที่ชนะร้องเพลงถูกใจคณะกรรมการ กรรมการทั้ง 3 คนสามารถกดปุ่มดับเบิ้ลไมค์เพื่อเพื่มโอกาสในการเลือกไมค์ในรอบไมค์หมดหนี้เป็น 2 ตัว/หมายเลขในสมัยนั้นได้ โดยคณะกรรมการมีเวลา 15 วินาทีในการกดปุ่มดับเบิ้ลไมค์ในแต่ละครั้งที่ผู้เข้าแข่งขันชนะ เมื่อผู้เข้าแข่งขันได้สิทธิพิเศษนี้ หากหาไมค์หมดหนี้เจอภายใน 2 ตัว ก็จะชำระหนี้ทั้งหมดและได้รับโบนัสอีก 50,000 บาท แต่ถ้าไม่เจอทั้ง 2 ตัว ก็จะได้รับเงินสะสม 20,000 บาท ซึ่งจะทำให้จำนวนไมโครโฟนลดลงไป 2 ตัวในรอบแจ็คพอตครั้งต่อไป (หากแชมป์ยังชนะได้)

### ไมค์หมดหนี้ นักร้องนำโชค
ในรูปแบบ **ไมค์หมดหนี้ นักร้องนำโชค** ซึ่งใช้ตั้งแต่วันที่ 9 มีนาคม พ.ศ. 2563 – 12 พฤศจิกายน พ.ศ. 2564 ทางรายการได้เปิดโอกาสให้ผู้เข้าแข่งขันทั้ง 2 คนที่มีความฝัน อยากจะนำทุนไปสานฝันให้เป็นจริงมาแข่งขันร้องเพลงลูกทุ่ง ทั้งนี้ ผู้ที่เข้ารอบแจ็คพอต จะมีสิทธิ์เข้าไปร้องเพลง Featuring กับนักร้องประจำวัน เพื่อสะสมดาวและนำดาวที่ได้ทั้งหมดมาเปิดแผ่นป้ายเพื่อสะสมเงินรางวัล

#### รอบแข่งขันร้องเพลง
รูปแบบเหมือนกับในไมค์หมดหนี้ ไมค์หมดหนี้ตั้งตัว และฟ้าใหม่ ไมค์ตั้งตัวทุกประการ

#### รอบแจ็คพอต
ผู้เข้าแข่งขันที่ชนะฝ่ายตรงข้ามจะเป็นแชมป์ครั้งละ 1 สมัย และมีสิทธิ์ร้องเพลงร่วมกับศิลปินรับเชิญประจำวัน (ในรายการจะเรียกว่า "นักร้องนำโชค" และเรียกรอบนี้ว่า **เพลงนำโชค**) โดยจะมีคะแนนทั้งหมด 100 คะแนน หากโชว์นี้ทำให้ผู้ชมและคณะกรรมการถูกใจ สามารถกดปุ่มให้คะแนนได้ โดยทุก ๆ 20 คะแนน จะได้รับดาว 1 ดวง เมื่อจบการแสดงแล้ว จำนวนดาวที่สะสมมาได้ก็จะได้นำไปใช้เปิดแผ่นป้ายในรอบ **ต้นสอยดาว** อีกด้วย (สูงสุด 5 ดาว 5 แผ่นป้าย)

หลังจากจบการแสดงแล้ว ผู้เข้าแข่งขันจะต้องไปเปิดแผ่นป้ายตามจำนวนดาวที่สะสมมาในรอบเพลงนำโชค โดยมีแผ่นป้ายรูปดาวจำนวน 6 แผ่นป้าย ซึ่งมีหมายเลข 1-6 กำกับไว้ ด้านหลังแผ่นป้ายมีเงินรางวัลประกอบด้วย 10,000 บาท (บางครั้งจะเปลี่ยนเป็นป้าย 20,000 บาท) 1 แผ่นป้าย, 1,000 บาท 1 แผ่นป้าย และ 2,000 บาท 4 แผ่นป้าย โดยผู้เข้าแข่งขันจะได้รับเงินรางวัลสะสมเพิ่มตามจำนวนที่เปิดป้ายไว้จากผู้สนับสนุนเงินรางวัล (ผู้สนับสนุนในการชิงโชคคือ เครื่องดื่มชูกำลัง M-150) โดยเงินรางวัลที่สะสมได้ในแต่ละวันจะถูกนำไปรวมกับเงินรางวัลสะสมที่มีอยู่เดิม สะสมเงินรางวัลเช่นนี้ไปเรื่อย ๆ จนกว่าแชมป์จะพ่ายแพ้และตกรอบ หรือแชมป์ตัดสินใจยุติการแข่งขัน

ตั้งแต่เทปวันที่ 4 กันยายน 2563 เป็นต้นไป ได้ปรับเปลี่ยนกติการอบแจ็คพอตใหม่ โดยในขณะร้องเพลงในรอบ **เพลงนำโชค** ทั้งผู้ชมและคณะกรรมการสามารถกดปุ่มให้ดาวผู้เข้าแข่งขันได้อย่างไม่จำกัดจำนวนจนกว่าจะจบโชว์ จำนวนดาวที่ผู้เข้าแข่งขันได้มาทั้งหมด จะนำไปลุ้นรางวัลในรอบ **ดาวนำโชค** ซึ่งในรอบนี้ทางรายการจะมีแผ่นป้ายรูปดาวจำนวน 6 แผ่นป้ายซึ่งมีหมายเลข 1-6 กำกับไว้ ซึ่งด้านหลังของแต่ละแผ่นป้ายจะมีตัวคูณเงินรางวัลประกอบด้วย x10, x20, x30, x40, x50 และ x100 ผู้เข้าแข่งขันมีสิทธิ์เลือกได้เพียง 1 แผ่นป้ายเท่านั้น เปิดเจอตัวคูณเท่าไหร่ จะนำไปคูณกับจำนวนดาวที่สะสมได้ในรอบเพลงนำโชคและเป็นเงินรางวัลสะสมในแต่ละสมัย (ผู้สนับสนุนในการชิงโชคคือ เครื่องดื่มชูกำลัง M-150)

ตั้งแต่เทปวันที่ 1 มกราคม 2564 เป็นต้นไป ได้มีการปรับกติกาของรอบดาวนำโชค โดยการเพิ่มแผ่นป้ายดาวนำโชคเป็น 7 แผ่นป้าย ซึ่งด้านหลังของแผ่นป้ายจะมีตัวคูณเงินรางวัลตั้งแต่ x10 ถึง x100 เช่นเคย และได้เพิ่มแผ่นป้ายพิเศษ นั่นคือ **x10 ยกกำลัง 2** ซึ่งหากแชมป์เปิดได้แผ่นป้ายนี้ จะได้เงินรางวัลตามจำนวนดาวที่สะสมในรอบเพลงนำโชคคูณด้วย 10 รวมถึงผู้เข้าแข่งขันอีกฝ่ายที่ตกรอบจะได้เงินรางวัลเพิ่มเติมอีกเท่ากับจำนวนที่แชมป์ได้รับไปด้วย (ถ้าแชมป์ตกรอบ จะไม่มีป้าย **x10 ยกกำลัง 2** และจะมี 6 แผ่นป้ายตามเดิม)

ผู้ที่ครองสถิติเป็นแชมป์ยาวนานที่สุดในรูปแบบรายการนี้ คือ แน็ค วรุฒ ที่ 60 สมัย สะสมเงินรางวัลสูงสุด 1,242,130 บาท โดยหยุดสถิติในรูปแบบการยุติการแข่งขัน (13 กรกฎาคม – 2 ตุลาคม พ.ศ. 2563)

### ไมค์หมดหนี้ เสี่ยงโชค
ในรูปแบบ **ไมค์หมดหนี้ เสี่ยงโชค** ซึ่งใช้ตั้งแต่วันที่ 15 พฤศจิกายน พ.ศ. 2564 – 23 พฤษภาคม พ.ศ. 2567 มีการใช้ดวงมาผนวกกับการแข่งขันร้องเพลง โดยสโลแกนที่ว่า **มากกว่าแค่เสียงดี ทุกนาทีต้องมีดวง**
#### รอบแข่งขันร้องเพลง
รูปแบบกติกา จะคล้ายคลึงกับในไมค์หมดหนี้ ไมค์หมดหนี้ตั้งตัว และฟ้าใหม่ ไมค์ตั้งตัว เพียงแต่ กติกาจะมีการเปลี่ยนแปลง โดยใช้ดวงกำหนดการแข่งขัน โดยเริ่มต้น ทางรายการ จะมีผู้ท้าชิง ทั้ง 5 คน (ทางรายการจะเรียกว่า "ผู้ท้าฝัน") จะทำการสุ่ม โดยศิลปินรับเชิญ (ในรายการจะเรียกว่า "ศิลปินเสริมโชค") จะกดปุ่มสุ่มเลือกผู้ท้าฝันคนใหม่ โดยคนที่ไฟสีทองส่องเข้าไปจะได้ดวลกับแชมป์ (ในกรณีที่แชมป์ตัดสินใจยุติการแข่งขัน ศิลปินเสริมโชคในเทปต่อไปจะต้องสุ่มผู้ท้าฝัน 2 คนมาร้องเพลง โดยจะสุ่มคนที่ 2 จาก 4 คนที่เหลือหลังจากที่ผู้ท้าฝันคนแรกร้องเพลงเสร็จสิ้น) จากนั้นแชมป์และผู้ท้าชิงจะต้องสุ่มเลือกเพลงเสี่ยงโชคด้วยตัวเอง โดยจะหมุนวงล้อเพลง เมื่อผู้เข้าแข่งขันบอก "หยุด" แล้วชื่อเพลงหยุดตรงที่ชื่ออะไร จะต้องร้องเพลงนั้นไม่ว่าจะถนัดหรือไม่ก็ตาม ส่วนรูปแบบการตัดสิน จะคล้ายคลึงกับในไมค์หมดหนี้ ไมค์หมดหนี้ตั้งตัว และฟ้าใหม่ ไมค์ตั้งตัว

#### รอบแจ็คพอต
ผู้เข้าแข่งขันที่ชนะฝ่ายตรงข้าม จะได้เป็นแชมป์ครั้งละ 1 สมัย และได้สิทธิ์เข้าไปร้องในรอบ **เพลงชิงดาว** โดยแชมป์จะต้องเลือกร้องเพลง 1 เพลงที่รายการกำหนด เพื่อให้กรรมการและศิลปินเสริมโชคกดปุ่มมอบดาวให้ โดยมาจากกรรมการหลักคนละ 1 ดวง และศิลปินเสริมโชคอีก 2 ดวง รวมทั้งหมด 5 ดวง โดยจำนวนดาวที่ได้ จะเป็นตัวเลขสูงสุดที่อยู่ภายในลูกบอลแต่ละตู้ในรอบ **ตู้เสี่ยงโชค** โดยตั้งต้นที่เลข 0 เช่น ถ้าแชมป์ได้ดาว 5 ดวง จะมีลูกบอลหมายเลขเลข 0-5 อยู่ในตู้เสี่ยงโชคทุกตู้ โดยในรอบตู้เสี่ยงโชค แชมป์ต้องเสี่ยงโชคโดยการสุ่มหยิบลูกบอลจากทั้ง 5 ตู้ คือตู้ประจำหลักหน่วย หลักสิบ หลักร้อย หลักพัน และหลักหมื่น (บางกรณี แชมป์สามารถให้ กรรมการหรือศิลปินเสริมโชครวมถึงผู้ท้าฝันและคนอื่น มาหยิบลูกบอลแทนก็ได้ เพราะไม่มีใครรู้ว่าลูกบอลไหนมีเลขอะไร) เมื่อแชมป์หยิบครบทั้ง 5 ตู้ จะได้รับเงินรางวัลสะสมตามตัวเลขในลูกบอลทั้ง 5 หลักที่หยิบได้ แต่ถ้าแชมป์สามารถหยิบลูกบอลให้เป็นเลขเหมือนกันทั้ง 5 หลัก (คือ 00000 11111 22222 33333 44444 55555) หรือเป็นเลขเรียงกัน 5 หลัก (คือ 01234 12345 54321 43210) จะได้รับเงินรางวัลแจ็คพอต 100,000 บาท และนำไปรวมกับเงินรางวัลสะสมที่มีอยู่เดิม สะสมเงินรางวัลเช่นนี้ไปเรื่อย ๆ จนกว่าแชมป์จะพ่ายแพ้ผู้ท้าฝันและตกรอบ หรือแชมป์ตัดสินใจยุติการแข่งขัน

ตั้งแต่วันที่ 4 กรกฎาคม พ.ศ. 2565 เป็นต้นไป ในรอบ **เพลงชิงดาว** แชมป์จะได้ร้องเพลงร่วมกับ "นักร้องรวยโชค" ซึ่งทำหน้าที่โดยไรอัล กาจบัณฑิต โดยในแต่ละสมัยจะมีตัวเลือกเพลงชิงดาวให้ 5 เพลงให้แชมป์และนักร้องรวยโชคช่วยกันเลือก

ผู้ที่ครองสถิติเป็นแชมป์ยาวนานที่สุดในรูปแบบรายการนี้ คือ ไรอัล กาจบัณฑิต และ ลีโอ อธิป ที่ 200 สมัย โดยไรอัลเป็นแชมป์ในยุคเสี่ยงโชคทั้งหมด 164 สมัย รวมยุคนักร้องนำโชคอีก 36 สมัย สะสมเงินรางวัลสูงสุด 5,436,889 บาท ในจำนวนนี้บริจาคไป 1,406,377 บาท (23 กันยายน พ.ศ. 2564 – 30 มิถุนายน พ.ศ. 2565) ส่วนลีโอสะสมเงินรางวัลสูงสุด 5,555,555 บาท ในจำนวนนี้บริจาคไป 950,102 บาท (2 กันยายน พ.ศ. 2565 – 8 มิถุนายน พ.ศ. 2566) โดยทั้งคู่หยุดสถิติในรูปแบบการยุติการแข่งขัน ทั้งนี้ ลีโอยังเป็นคนเดียวที่เคยทำแจ็คพอต 100,000 บาทแตกในรูปแบบนี้อีกด้วย โดยทำแจ็คพอตแตกในการคว้าแชมป์สมัยที่ 70 ซึ่งจับได้เลขเรียงเป็น 01234 ในเทปที่ออกอากาศเมื่อวันที่ 8 ธันวาคม พ.ศ. 2565

### ไมค์หมดหนี้ มหาโชค
ในรูปแบบ **ไมค์หมดหนี้ มหาโชค** ซึ่งใช้ตั้งแต่วันที่ 27 พฤษภาคม พ.ศ. 2567 - 1 มกราคม พ.ศ. 2568 ทางรายการจะเชิญคนดังจากทั่วทุกวงการมาเป็นแขกรับเชิญ (ทางรายการจะเรียกว่า ศิลปินมหาโชค) นอกจากนี้ยังจะให้มาร่วมเป็นกรรมการตัดสินพร้อมกับกรรมการประจำรายการทั้ง 3 คนและไรอัล กาจบัณฑิต โดยไรอัลจะยังมาร้องเพลงฟีทเจอริ่งกับดารานักร้องหรือคนดังที่เชิญมาอีกด้วย (ไม่ใช่ศิลปินมหาโชค)

#### รอบแข่งขันร้องเพลง
รูปแบบกติกาจะคล้ายกับในไมค์หมดหนี้ เสี่ยงโชค เพียงแต่ลดจำนวนผู้ท้าชิงลงเหลือ 4 คน และกติกามีการเปลี่ยนแปลงคือจากเดิมแขกรับเชิญจะเป็นผู้สุ่มเลือกมาเป็นกรรมการทั้ง 5 คนจะต้องสุ่มเลือกว่าชอบสีไหนหลังจากที่ทั้ง 4 คนร้องเพลงที่ทางรายการกำหนดเสร็จ หากสีไหนถูกเลือกมากที่สุดก็จะได้ออกมาร้องเพลงดวลกับแชมป์  

หลังจากนั้นผู้ท้าชิงที่ถูกเลือกจะออกมาเล่าเรื่องราวชีวิตของตัวเองรวมถึงบอกเป้าหมายการขอเงินไปใช้ (ทางรายการเรียกว่า ขอโชค) และได้ร้องเพลงเป็นคนแรก ตามมาด้วยแชมป์ ส่วนรูปแบบการตัดสินจะคล้ายกับไมค์หมดหนี้ เสี่ยงโชค

#### รอบแจ็คพอต
ผู้เข้าแข่งขันที่ชนะฝ่ายตรงข้าม จะได้เป็นแชมป์ครั้งละ 1 สมัย และได้สิทธิ์เข้ารอบแจ็คพอต (ทางรายการเรียกว่า ร้องแลกโชค) โดยแชมป์จะได้เลือกเพลงจาก **ตู้สุ่มเพลง** โดยในตู้จะมีเพลงที่ทางรายการกำหนดทั้งหมด 5 เพลง หากลูกบอลตกที่เพลงไหนแชมป์ก็จะได้ร้องเพลงนั้นถึงแม้จะถนัดหรือไม่ถนัดก็ตาม และกรรมการทั้ง 5 คนจะมีธนบัตรเปล่าคนละ 10 ใบรวม 50 ใบ โดยแชมป์จะต้องร้องเพลงที่ตัวเองเลือกให้ถูกใจกรรมการเพื่อแลกกับธนบัตรเปล่า จากนั้นทางรายการจะนำธนบัตรทั้งหมดที่แลกมาได้นำไปลุ้นรางวัลจาก **ตู้มหาโชค** เพื่อตีมูลค่าเป็นเงินรางวัล

แชมป์จะต้องเข้าไปคว้าธนบัตรสมหวัง หรือที่ในรายการเรียกว่า **แบงค์สมหวัง** (ตามชื่อผู้สนับสนุนคือ สมหวัง เงินสั่งได้ โดยในตู้จะมีธนบัตรสมหวังตามมูลค่าของธนบัตรในปัจจุบัน คือราคา 20 บาท 50 บาท 100 บาท 500 บาท และ 1,000 บาท นอกจากนี้ยังมีธนบัตรสมหวังทองอีก 1 ใบ ซึ่งจะถูกใส่ลงไปตามหลัง) โดยแชมป์จะมีเวลา 30 วินาทีในการหยิบธนบัตรสมหวังจากตู้มหาโชคได้เพียง 1 ใบเท่านั้น โดยหากหยิบได้ธนบัตรใบใด ก็จะนำไปคูณกับจำนวนธนบัตรเปล่าเป็นเงินรางวัลตามที่ได้ แต่หากหยิบได้ธนบัตรสมหวังทองจะถือว่า "แจ็คพอตแตก" ได้รับเงินรางวัลจำนวน 100,000 บาท สะสมเงินรางวัลเช่นนี้ไปเรื่อย ๆ จนกว่าแชมป์จะพ่ายแพ้ผู้ท้าชิงและตกรอบ หรือแชมป์ตัดสินใจยุติการแข่งขัน

ผู้ที่ครองสถิติเป็นแชมป์ยาวนานที่สุดในรูปแบบรายการนี้ คือ บอม ธีรภัทร์ ที่ 130 สมัย สะสมเงินรางวัลสูงสุด 3,703,600 บาท ในจำนวนนี้บริจาคไป 546,000 บาท โดยหยุดสถิติในรูปแบบการพ่ายแพ้ผู้ท้าชิง (17 กรกฎาคม พ.ศ. 2567 – 3 มีนาคม พ.ศ. 2568)

### ไมค์หมดหนี้ 9 มงคล
ในรูปแบบ **ไมค์หมดหนี้ 9 มงคล** ซึ่งใช้ตั้งแต่วันที่ 5 มกราคม พ.ศ. 2568 - ปัจจุบัน ทางรายการจะเชิญคนดังจากทั่วทุกวงการมาเป็นแขกรับเชิญ (ทางรายการจะเรียกว่า แขกเสริมมงคล)

#### รอบแข่งขันร้องเพลง
รูปแบบกติกาจะคล้ายกับในไมค์หมดหนี้ เสี่ยงโชค เพียงแต่เพื่มจำนวนผู้ท้าชิงเป็น 6 คน ซึ่งจะมาจากภูมิภาคที่แตกต่างกัน จากนั้น แขกเสริมมงคลจะสุ่มภูมิภาค ซึ่งผู้ท้าชิงที่มาจากภูมิภาคที่ถูกสุ่มก็จะได้ออกมาร้องเพลงดวลกับแชมป์  

หลังจากนั้นผู้ท้าชิงที่ถูกเลือกจะออกมาเล่าเรื่องราวชีวิตของตัวเองรวมถึงบอกเป้าหมายการขอเงินไปใช้ (ทางรายการเรียกว่า ขอพร) และได้ร้องเพลงเป็นคนแรก ตามมาด้วยแชมป์ ส่วนรูปแบบการตัดสินจะให้กรรมการทั้ง 3 คน (รวมถึง ไรอัล กาจบัณฑิต) โยกไมค์ข้างโพเดียมของตัวเองพร้อมกัน ว่าจะให้คะแนนแชมป์หรือผู้ท้าชิง โดยผู้ที่ถูกเลือกโดยกรรมการอย่างน้อย 2 ใน 3 เสียงจะเป็นผู้ชนะและผ่านเข้ารอบแจ็คพอต โดยผู้ท้าชิงที่แพ้จะได้รับเงินรางวัล 5,000 บาทกลับบ้าน

#### รอบแจ็คพอต
ผู้เข้าแข่งขันที่ชนะฝ่ายตรงข้าม จะได้เป็นแชมป์ครั้งละ 1 สมัย และได้สิทธิ์เข้ารอบแจ็คพอต (ทางรายการเรียกว่ารอบไมค์มงคล) โดยก่อนที่แชมป์จะร้องเพลงในรอบไมค์มงคล จะต้องเลือก 1 ใน 9 ตู้ไมโครโฟน ซึ่งหลัง 1 ตู้ไมโครโฟนจะซ่อนแขกเสริมมงคล (ซึ่งรายการจะเรียกว่าไมค์มงคล) อีก 1 ตู้ไมโครโฟนจะซ่อนมาสคอตของผู้สนับสนุนรายการ (ซึ่งรายการจะเรียกว่าไมค์มงคลสมหวัง) ส่วนอีก 7 ตู้ไมโครโฟนจะซ่อนไมโครโฟนเปล่า (คล้ายไมค์หมดหนี้ ยุคแรก)

ระหว่างการร้องเพลงในรอบไมค์มงคล ตู้ไมโครโฟนที่เลือกจะเปิดออก ถ้าเปิดออกมาเจอไมโครโฟนเปล่า จะได้รับเงินรางวัลสุ่มตั้งแต่ 10,000 ถึง 40,000 บาท (เพื่มขึ้นขั้นละ 5,000 บาท ตามลำดับ โดยที่ไมโครโฟนเปล่าทั้ง 7 ตัวจะมีมูลค่าแตกต่างกัน) แต่ถ้าเปิดออกมาเจอไมค์มงคล แขกเสริมมงคลจะได้ลงออกมาจากตู้เพื่อมาร้องเพลงคู่ด้วย และได้รับเงินรางวัลจำนวน 50,000 บาท แต่หากเปิดออกมาเจอไมค์มงคลสมหวัง จะถือว่า "แจ็คพอตแตก" ได้รับเงินรางวัลจำนวน 100,000 บาท โดยหลังจากรู้ผลในรอบแจ็คพอตนั้นแล้ว ผู้ดำเนินรายการจะเฉลยหมายเลขของตู้ไมโครโฟนที่เป็นไมค์มงคลและไมค์มงคลสมหวัง รวมถึงมูลค่าของตู้ไมโครโฟนทั้งหมด (ผู้สนับสนุนในการชิงโชคคือ สมหวัง เงินสั่งได้) สะสมเงินรางวัลเช่นนี้ไปเรื่อย ๆ จนกว่าแชมป์จะพ่ายแพ้ผู้ท้าชิงและตกรอบ หรือแชมป์ตัดสินใจยุติการแข่งขัน

## การจำหน่ายลิขสิทธิ์
รายการไมค์หมดหนี้ได้รับความนิยมจากผู้ชมเพิ่มขึ้นอย่างต่อเนื่องเนื่องจากมีรูปแบบที่สามารถเข้าถึงกลุ่มผู้ชมทั่วไปได้ง่าย และในงาน MIPCOM-The World's Entertainment Content Market 2016 ที่กาน ประเทศฝรั่งเศส ซึ่งเป็นงานออกบูธขายและแลกเปลี่ยนเนื้อหาทางโทรทัศน์ระหว่างประเทศ บูธของไมค์หมดหนี้ก็ได้รับความสนใจจากผู้ผลิตรายการโทรทัศน์ในต่างประเทศเป็นจำนวนมาก เช่น ประเทศฝรั่งเศส ประเทศเปรู และประเทศเวียดนาม และต่อมาถูกซื้อลิขสิทธิ์รายการไปผลิตในต่างประเทศ จำนวน 3 ครั้ง ดังนี้

* พ.ศ. 2560 โดยประเทศอินโดนีเซีย ใช้ชื่อว่า Mikrofon Pelunas Hutang ออกอากาศทางสถานีโทรทัศน์ Indosiar
* พ.ศ. 2562 โดยประเทศมาเลเซีย ใช้ชื่อว่า Mikrofon Impian ออกอากาศทางสถานีโทรทัศน์ Astro Ria
* ปลายปี พ.ศ. 2562 โดยประเทศกัมพูชา ใช้ชื่อว่า ម៉ៃក្រូហ្វូនដោះបំណុល Mic On Debt Off ออกอากาศทางสถานีโทรทัศน์ Bayon TV

## รางวัลและการเข้าชิง

## อ้างอิง

## แหล่งข้อมูลอื่น
* 

หมวดหมู่:รายการโทรทัศน์ช่องเวิร์คพอยท์ทีวี
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2559
หมวดหมู่:เกมโชว์ไทยในคริสต์ทศวรรษ 2010
หมวดหมู่:รายการเพลงทางโทรทัศน์ไทยในคริสต์ทศวรรษ 2010
หมวดหมู่:รายการประกวดร้องเพลงในคริสต์ทศวรรษ 2010
หมวดหมู่:เกมโชว์ไทยในคริสต์ทศวรรษ 2020
หมวดหมู่:รายการเพลงทางโทรทัศน์ไทยในคริสต์ทศวรรษ 2020
หมวดหมู่:รายการประกวดร้องเพลงในคริสต์ทศวรรษ 2020
หมวดหมู่:เพลงลูกทุ่ง